Identifikācijas Nr. 6.43-2/GL2-2025-02

**Pielikums Nr.1**

**Tehniskā specifikācija – DARBA UZDEVUMS**

Komunikācijas kampaņas par dabas zemniekiem izstrāde un realizācija

101073829 LIFE21-NAT-LV-GrassLIFE2

“ES nozīmes prioritāro zālāju biotopu atjaunošana un apsaimniekošana”

(ID. Nr. 6.43-2/GL2-2025-02)

**Pasūtītājs:**

Nodibinājums “Latvijas Dabas fonds”

Reģ. Nr. 40008019379

Blaumaņa iela 32-8, Rīga, LV-1011

Kontaktpersona: Dita Šķēle (tālr. 22368037, e-pasts: dita.skele@ldf.lv)

**Iepirkuma apraksts un darba uzdevums:**

Dabiskā pļava (dabiskais zālājs) ir dzīvotne, kurai raksturīga augsta bioloģiskā daudzveidība un unikāla augu un dzīvo būtņu sabiedrība – tajā mājo bezmugurkaulnieki, putni, abinieki, rāpuļi, zīdītāji un daudzas citas dzīvās būtnes, kuras ir savstarpēji saistītas viena ar otru. Dabiskās pļavas arī nodrošina cilvēces eksistencei un labklājībai fundamentālus ekosistēmu pakalpojumus – dod mājvietu apputeksnētājiem, veido veselīgu augsni, regulē plūdus un ierobežo kultūraugu kaitēkļus. Tāpat dabiskās pļavas ir ārstniecības augu ģenētikas banka, vērtīgu produktu avots, kā arī būtiska Latvijas kultūras vēstures daļa. Dabiskā pļava ir veidojusies daudzu gadu desmitu laikā – tā nav bijusi uzarta, mēslota un tajā nav piesēti kultūraugi.

Taču dabiskās pļavas strauji izzūd – pēdējo 100 gadu laikā to teritoriju apmērs Latvijā samazinājies no 30% uz 0,9%. Tāpēc Latvijas Dabas fonds dabisko pļavu atjaunošanu ir noteicis par vienu no galvenajām sava darba prioritātēm un īsteno vairākus tai pakārtotus projektus, un viens no tiem ir GrassLIFE2.

GrassLIFE2 ir ES LIFE programmas finansēts un Latvijas Republikas Viedās administrācijas un reģionālās attīstības ministrijas un projekta partneru līdzfinansēts dabas atjaunošanas projekts, kura laikā no 2023. līdz 2028. gadam praktiski atjaunojam 1260 hektārus dabiskās pļavas dažādās īpaši aizsargājamās dabas teritorijās Latvijā. Projekta uzdevumi:

* Praktiski atjaunojam 1260 hektārus dabisko zālāju Latvijā un izveidojam ekonomiski dzīvotspējīgu sistēmu to ilgtspējīgai apsaimniekošanai;
* Uzlabojam Latvijas dabiskiem zālājiem raksturīgo augu sugu sēklu pieejamību un sadarbībā ar Vides risinājumu institūtu attīstām to ražotni;
* Iesaistām sabiedrību dabisko zālāju saglabāšanā, organizējot biotopu atjaunošanas talkas un citus, uz noteiktu mērķa grupu uzvedības maiņu vērstus pasākumus;
* Uzlabojam projektā GrassLIFE (“ES prioritāro zālāju apsaimniekošana un to dažādas izmantošanas veicināšana”) izveidotā mobilā ganāmpulka pakalpojumu, sadarbībā ar SIA “Rukši”, SIA “Sita Nature Park” un zemnieku saimniecību “Vētras” veidojot trīs jaunas mobilā ganāmpulka vienības.

**Galvenais projekta GrassLIFE2 uzdevums ir veidot, attīstīt, atbalstīt un godināt dabas zemnieku kopienu Latvijā, nodrošinot praksē pārbaudītas zināšanas par dabisko zālāju apsaimniekošanu un atjaunošanu, kā arī iespēju sadarboties un konsultēties ar citiem zemju īpašniekiem.**

**Šobrīd projektā GrassLIFE2 piedalās 11 dabisko pļavu apsaimniekotāji, kā arī 6 demonstrējumu saimniecības, kas dabiskās pļavas saglabāja un atjaunoja projektā GrassLIFE un turpina to darīt, vienlaikus jau daloties gūtajās zināšanās un pieredzē. Projektu GrassLIFE un GrassLIFE2 partneri ir dabas zemnieku kopienas pamats – atslēgas cilvēki, kuri iemieso dabas zemnieku konceptu.**

Plašāka informācija par Latvijas Dabas fonda projektu GrassLIFE2 lasāma šeit: <https://ldf.lv/projekti/grasslife2/>.

**Komunikācijas kampaņas mērķi:**

1. Ieviest un popularizēt dabas zemnieku konceptu publiskajā telpā, uzsverot dabisko pļavu apsaimniekotāju nozīmi dabisko pļavu saglabāšanā, atjaunošanā un ilgtspējīgā apsaimniekošanā, kā arī kopumā atklāt un parādīt saikni starp lauksaimniecību un dabas saglabāšanu;
2. Attīstīt un popularizēt dabas zemnieku kopienu, uzrunājot zemju īpašniekus un plašāku sabiedrību un izglītojot par dabisko pļavu ilgtspējīgas apsaimniekošanas iespējām dažādos līmeņos.

**Komunikācijas kampaņas galvenie vēstījumi:**

1. **Ar pļavu ir cilvēks! Lai saglabātu, atjaunotu un ilgtspējīgi apsaimniekotu dabiskās pļavas, nepieciešama cilvēka iesaiste.** Saglabāt, atjaunot un ilgtspējīgi apsaimniekot dabisko pļavu teritorijas paredz noganīšanu, pļaušanu, krūmu izciršanu, frēzēšanu, sēklu piesēju un daudzus citus praktiskus darbus.
2. **Latvijā pastāv dabas zemnieku kopiena, kuriem ir zināšanas un pieredze dabisko pļavu saglabāšanā un atjaunošanā un kuri ir gatavi tajā dalīties**, lai ieinteresētu un motivētu gan līdzgaitniekus, gan plašāku sabiedrību piedalīties dabisko pļavu saglabāšanā un atjaunošanā.

**Komunikācijas kampaņu caurvijošās tēzes:**

1. Tā kā dabiskajām pļavām raksturīga augsta bioloģiskā daudzveidība un tās nodrošina daudzus cilvēces eksistencei un labklājībai fundamentālus ekosistēmu pakalpojumus, dabiskās pļavas ir viena no būtiskākajām dabas vērtībām Latvijā.
2. Dabiskās pļavas izzūd – šobrīd tās saglabājušās tikai 0,9% Latvijas teritorijas, taču pirms 100 gadiem tie bija 30%. Tas notiek, jo mainās saimniekošanas prakses laukos un palielinās monokultūru un industriālās lauksaimniecības ietekme. Dabiskās pļavas izzūd tur, kur tās tiek mēslotas, uzartas vai pārvērstas par kultivētu pļavu, labības vai rapšu lauku. Tās aizaug un izzūd arī tur, kur lauki ir tukši, proti, vietās, kur ilgstoši nenotiek saimniekošana.
3. Ikviens - kā lauksaimnieki un dabisko zālāju teritoriju īpašnieki un apsaimniekotāji, tā plašākas sabiedrības grupu pārstāvji - var iesaistīties dabisko pļavu saglabāšanā un atjaunošanā, dodoties izzināt dabiskās pļavas demonstrējumu saimniecībās, vācot un izsējot dabisko pļavu augu sēklas piemājas teritorijā, iegādājoties dabisko pļavu produktus, ierobežojot invazīvo sugu izplatību u. tml.

**Komunikācijas kampaņas aicinājums uz rīcību:**

1. Aicināt zemju īpašniekus un plašāku sabiedrību apmeklēt projektu GrassLIFE un GrassLIFE2 partneru demonstrējumu saimniecības atvērto durvju dienās no 2025. gada jūnija līdz 2025. gada oktobrim un noklausīties tajās ietvertos “Gribu pļavu!” seminārus, lai iepazītu dabisko pļavu teritorijas un izprastu to saglabāšanas un atjaunošanas nozīmi, pamatprincipus un vajadzības;
2. Aicināt lauksaimniekus, dabisko zālāju teritoriju īpašniekus un apsaimniekotājus, kā arī citas mērķauditorijas grupas pievienoties dabas zemnieku kopienai, mācoties no demonstrējumu saimniecību pieredzes un savu iespēju robežās piedaloties dabisko pļavu saglabāšanā, atjaunošanā un ilgtspējīgā apsaimniekošanā.

**Komunikācijas kampaņas mērķauditorija:**

* Jauni un pieredzējuši lauksaimnieki, dabisko zālāju teritoriju īpašnieki un apsaimniekotāji;
* Dažādu sabiedrības grupu pārstāvji: sociāli aktīvi un atbildīgi cilvēki, ilgtspējīga dzīvesveida interesenti, ģimenes ar bērniem u.c.

**Komunikācijas kampaņā iekļaujamie elementi:**

* Latvijas Dabas fonda sagatavotie 18 portreta tipa video (katra video garums: 5 – 7 minūtes) par katru no projektu GrassLIFE un GrassLIFE2 partneriem – dabas zemniekiem;
* Latvijas Dabas fonda sagatavotie 7 instrukciju video (katra video garums: 5 – 10 minūtes) par dabisko pļavu atjaunošanas metodēm.

**Prasības komunikācijas kampaņas realizācijai:**

* Jāizstrādā komunikācijas kampaņas radošais koncepts, tostarp jānoformulē nosaukums un devīze;
* Jāizveido komunikācijas kampaņas taktika, laika plāns un izraudzīto komunikācijas kanālu pamatojums;
* Jāsašaurina vai jāpaplašina komunikācijas kampaņas mērķauditorija atbilstoši radošajam konceptam;
* Jāizstrādā kampaņas vizuālā identitāte un pamata vizuālie elementi;
* Ņemot vērā projekta GrassLIFE2 vizuālās identitātes vadlīnijas, jānodrošina visi vizuālie materiāli kampaņas komunikācijai medijos, sociālajās platformās “Facebook” un “Instagram” un arī sākuma un noslēguma kadri Latvijas Dabas fonda sagatavotajiem portreta tipa video par dabas zemniekiem un instrukciju video par dabisko pļavu atjaunošanas metodēm;
* Jānodrošina idejas un izpildījums kampaņas komunikācijai sociālajā vietnē “TikTok” vismaz 5 – 7 video apmērā;
* Jāsagatavo dizains vienotam vizuālajam noformējumam atvērto durvju dienām demonstrējumu saimniecībās (piemēram, baneris, plakāts, interaktīvs elements apmeklētāju iesaistei, suvenīrs); ražošanas izmaksas sedz Latvijas Dabas fonds;
* Jānodrošina saturiskais atbalsts (idejas apspriežamajām tēmām, potenciālajiem runātājiem u.c.) publiskai diskusijai par dabas zemniekiem, kuru rīko un tehniskās izmaksas sedz Latvijas Dabas fonds;
* Jānodrošina saturiskais atbalsts (idejas platformām u.c.) mehānismam, caur kuru var pievienoties dabas zemnieku kopienai, kura tehnisko izpildījumu un uzturēšanu nodrošina Latvijas Dabas fonds;
* Jānodrošina saturiskais atbalsts (idejas ekskursiju nosaukumiem, atvērto durvju dienu plāniem u.c.) atvērto durvju dienu un tajās ietverto “Gribu pļavu!” semināru popularizēšanai. Notikumu norises grafiku, pieteikšanās formu un praktisko realizāciju nodrošina Latvijas Dabas fonds;
* Jānodrošina saturiskais atbalsts (idejas tēmām un medijiem) PR aktivitātēm un mediju attiecībām, kuras īsteno Latvijas Dabas fonds;
* Komunikācijas kampaņa jārealizē no 2025. gada jūnija līdz 31. oktobrim;
* Komunikācijas kampaņai jāsasniedz 100 000 cilvēku auditorija;
* Atvērto durvju dienas demonstrējumu saimniecībās no 2025. gada jūnija līdz oktobrim jāapmeklē 210 cilvēkiem.

**Prasības komunikācijas kampaņas piedāvājuma sagatavošanai:**

* Komunikācijas kampaņas radošā koncepta īss apraksts un nosaukuma, devīzes formulējums;
* Komunikācijas kampaņas taktikas un laika plāna izklāsts;
* Sociālo mediju komunikācijas koncepcija un citu komunikācijas kanālu izmantošanas pamatojums;
* Komunikācijas kampaņas galveno vizuālo materiālu skices.

**Piedāvājumā norādāmā papildu informācija:**

* Piedāvātā pakalpojuma tāme pa pozīcijām un kopējā cena – ar PVN;
* Profesionālās pieredzes apraksts.

**Piedāvājuma iesniegšana:**

* Piedāvājuma iesniegšanas termiņš: **2024. gada 14. marts** **17.00**;
* Piedāvājuma iesniegšanas e–pasta adrese: ldf@ldf.lv;
* Kontaktpersona jautājumu gadījumā: Dita Šķēle, dita.skele@ldf.lv.

**Piedāvājumu izvērtēšana:**

* Pretendentu izvēles kritēriji: saimnieciski izdevīgākais piedāvājums.